Okresná prokuratúra Banská Bystrica 
Partizánska cesta 1, 975 63 Banská Bystrica 1

Sp. zn. : 2 Pv 39/12/6601	Banská Bystrica, 20.4.2012
EEČ : 2-45-87-2012

U Z N E S E N I E

Trestná vec:	obvinený XXXXX 
Prečin:	ublíženie na zdraví podľa § 158 Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Banská Bystrica
Rozhodnutie:
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
	povolanie: traktorista
Skutková veta:
3. októbra 2011 v čase okolo 18.10 h na ceste č. I/66 v Banskej Bystrici viedol, v smere od Brezna, osobné motorové vozidlo zn. Škoda Favorit ev. č. XXXXX tak, že v km 92,28 pri čerpacej stanici Shell pri vchádzaní do križovatky z vedľajšej cesty nerešpektoval dopravné značenie „Stoj, daj prednosť v jazde! a nedal prednosť v jazde z jeho pohľadu zľava prichádzajúcemu a po hlavnej ceste v smere do Sásovej idúcemu osobnému motorovému vozidlu zn. Volvo XC70 ev. č. XXXXX, ktoré viedla XXXXX, nar. XXXXX, v dôsledku čoho došlo k zrážke vozidiel, pri ktorej jeho spolujazdkyňa sediaca na prednom sedadle spolujazdca XXXXX, nar. XXXXX, utrpela zlomeninu III. a IV. rebra vľavo a pomliaždenie ľavého ramenného zhybu, ktoré zranenia znalec XXXXX zo súdno-lekárskeho hľadiska hodnotí ako ublíženie na zdraví s dobou liečenia a práceneschopnosti v trvaní 39 dní.
Právna veta:
Pretože je trestné stíhanie neprípustné, ak je trestné stíhanie podmienené súhlasom poškodeného a nebol súhlas daný alebo bol vzatý späť. 
Odôvodnenie:
Uznesením policajta OR PZ, ODI Banská Bystrica sp. zn. ORP-131/DI-BB-2011 zo dňa 18. januára 2012 bolo podľa § 199 ods. 1 Tr. por. začaté trestné stíhanie a súčasne podľa § 206 ods. 1 Tr. por. vznesené obvinenie XXXXX pre trestný čin ublíženia na zdraví podľa § 158 Tr. zák. na tom skutkovom základe, ako je uvedené vo výrokovej časti tohto uznesenia. 
	
V predmetnej veci bolo vykonané skrátené vyšetrovanie, v rámci ktorého boli vypočutí obvinený XXXXX, svedkovia - poškodení XXXXX, XXXXX, XXXXX, svedkovia XXXXX, XXXXX a boli zabezpečené potrebné listinné dôkazy.

Vykonaným dokazovaním bolo preukázané, že obvinený XXXXX sa dopustil trestného činu ublíženia na zdraví podľa § 158 Tr. zák. kladeného mu za vinu na tom skutkovom základe, ako je uvedené vo výrokovej časti tohto uznesenia. 

Z výsledkov vykonaného dokazovania zároveň vyplynulo, že svedkyňa - poškodená XXXXX, ktorá je sesternicou obvineného XXXXX, a  vo vzťahu ku ktorej osobe obvinený XXXXX spôsobil trestno-právny následok vo forme ublíženia na jej zdraví, po poučení podľa § 211 ods. 1 Tr. por., nedala súhlas na jeho trestné stíhanie. 

Podľa § 215 ods. 1 písm. d) Tr. por. prokurátor zastaví trestné stíhanie, ak je trestné stíhanie neprípustné podľa § 9 Tr. por.

Podľa § 9 ods. 1 písm. f) Tr. por. trestné stíhanie nemožno začať, a ak už bolo začaté, nemožno v ňom pokračovať a musí byť zastavené, ak je trestné stíhanie podmienené súhlasom poškodeného a nebol súhlas daný alebo bol vzatý späť. 

Podľa § 211 ods. 1 Tr. por. trestné stíhanie pre taxatívne vymenované trestné činy, kde jedným z týchto trestných činov je aj trestný čin ublíženia na zdraví podľa § 158 Tr. zák., proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, možno začať a v už začatom trestnom stíhaní pokračovať iba so súhlasom poškodeného.

Vzhľadom na vyššie citované zákonné ustanovenia a vzhľadom na skutočnosť, že svedkyňa - poškodená XXXXX, vo vzťahu ku ktorej obvinený spôsobil trestno-právny následok vo forme ublíženia na jej zdraví, ako blízka osoba vo vzťahu k obvinenému nedala súhlas na jeho trestné stíhanie, bolo nutné rozhodnúť tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú môžu podať obvinený a poškodený do troch dní odo dňa jeho doručenia prostredníctvom Okresnej prokuratúry v Banskej Bystrici. O sťažnosti rozhodne prokurátor Krajskej prokuratúry v Banskej Bystrici. Sťažnosť má odkladný účinok.

Mgr. Pavel Keller
prokurátor